《府学职事置酒九仙以饯予行》
宋代·喻良能

玉友金朋三十三，携尊相属向晴岚。
含毫共赋黄初句，挥麈仍追正始谈。
再用清烟喷白泽，更霏香雾噀黄柑。
俊游胜事真堪画，华发飘萧只自惭。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。